CELEX: 32019D1903
Language: hu
Date: 2019-11-08 00:00:00
Title: A Tanács (EU) 2019/1903 végrehajtási határozata (2019. november 8.) Csehországnak a 2006/112/EK irányelv 193. cikkétől eltérő általános fordított adózási mechanizmus alkalmazására történő felhatalmazásáról

14.11.2019   
               
               
                  HU
               
               
                  Az Európai Unió Hivatalos Lapja
               
               
                  L 293/101
               
            
         A TANÁCS (EU) 2019/1903 VÉGREHAJTÁSI HATÁROZATA
         (2019. november 8.)
         Csehországnak a 2006/112/EK irányelv 193. cikkétől eltérő általános fordított adózási mechanizmus alkalmazására történő felhatalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 199c. cikke (4) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 199c. cikke lehetővé teszi a tagállamok számára, hogy az említett irányelv 193. cikkétől eltérve és bizonyos feltételek mellett, 2022. június 30-ig, a határokon nem átnyúló termékértékesítésekre és szolgáltatásnyújtásokra általános fordított adózási mechanizmust (a továbbiakban: ÁFAM) vezessenek be, előírva, hogy a héa megfizetésére kötelezett személy az az adóalany, akinek a részére történő összes termékértékesítés vagy szolgáltatásnyújtás ügyletenként meghaladja a 17 500 EUR értékhatárt.
                  
               
                     (2)
                  
                  
                     A Bizottság által 2019. január 21-én és 2019. március 22-én iktatott leveleivel Csehország felhatalmazást kért az ÁFAM alkalmazására.
                  
               
                     (3)
                  
                  
                     Csehország héabevétel-kiesése 2014-ben teljes elméleti héabevételének 16,14 %-a volt a Bizottság héabevétel-kiesésről szóló, 2016. augusztus 23-i 2016-os végleges jelentésében foglalt módszerek és számadatok szerint. Csehország héabevétel-kiesése ezért több mint 5 százalékponttal meghaladta a héabevétel-kiesés közösségi medián értékét (10,4 %).
                  
               
                     (4)
                  
                  
                     A körhintacsalások aránya az ÁFAM-ot bevezető (EU) 2018/2057 tanácsi irányelvre (2) vonatkozó jogalkotási javaslathoz mellékelt hatásvizsgálat szerint Csehország teljes héabevétel-kiesésén belül meghaladta a 25 %-ot.
                  
               
                     (5)
                  
                  
                     Csehország részletes információkkal támasztotta alá, hogy jóllehet Csehországban számos ellenőrző intézkedés végrehajtására került sor kedvező eredményekkel, az intézkedések nem voltak elegendőek a körhintacsalás leküzdéséhez. A héa területén történő közigazgatási együttműködés szintén nem bizonyult elegendőnek a körhintacsalás elleni küzdelemhez.
                  
               
                     (6)
                  
                  
                     Csehország részletes információkkal támasztotta alá, hogy az ÁFAM bevezetésének eredményeként az adózási fegyelem és az adóbehajtás terén várható becsült előnyök 10 milliárd cseh koronát (CZK) tesznek ki. Csehország azt is bizonyította, hogy a vállalkozásokra és az adóhatóságokra háruló teljes többletteher várhatóan 0,604 milliárd CZK. A adózási fegyelem és az adóbehajtás terén várható becsült előnyök ezért legalább 25 %-kal meghaladják a vállalkozásokra és az adóhatóságokra háruló várható teljes többletterhet.
                  
               
                     (7)
                  
                  
                     Mivel Csehország összességében nem vár az ÁFAM bevezetésének eredményeként vállalkozásokra és adóhatóságokra háruló jelentős többletterhet, a vállalkozásokra és az adóhatóságokra nem fog több költség hárulni, mint amilyen költségekkel más ellenőrző intézkedések alkalmazása jár.
                  
               
                     (8)
                  
                  
                     Csehország felhatalmazást kért az ÁFAM 2020. január 1-jétől 2022. június 30-ig történő alkalmazására.
                  
               
                     (9)
                  
                  
                     Csehország megerősítette a Bizottság számára, hogy intézkedéseket fog hozni az adóalanyoknak az ÁFAM alkalmazásának bevezetéséről – e-mail-üzenetek, nyilvános előadások, a vállalkozói szövetségekkel folytatott megbeszélések, az adóhatóság honlapja és nyomtatott vagy elektronikus promóciós anyagok útján – való tájékoztatása érdekében.
                  
               
                     (10)
                  
                  
                     Csehország benyújtotta a Bizottsághoz meglévő héaellenőrzési mechanizmusainak részletes leírását, és megerősítette, hogy egy különleges ÁFAM-kóddal kiegészítve a meglévő intézkedések elegendőek lesznek az ÁFAM hatékony működésének és alkalmazása nyomon követésének biztosításához.
                  
               
                     (11)
                  
                  
                     A Csehország által a Bizottságnak szolgáltatott információk alapján úgy tekintendő, hogy Csehország megfelel a 2006/112/EK irányelv 199c. cikkének (1) bekezdésében foglalt feltételeknek, és hogy a Csehország által benyújtott kérelem megfelel az említett irányelv 199c. cikkének (3) bekezdésében foglalt követelményeknek. Ezért helyénvaló felhatalmazni Csehországot az ÁFAM 2020. január 1-jétől 2022. június 30-ig történő alkalmazására.
                  
               
                     (12)
                  
                  
                     Az eltérés nem lesz kedvezőtlen hatással az Unió héából származó saját forrásaira,
                  
               ELFOGADTA EZT A HATÁROZATOT:
         
            1. cikk
            A 2006/112/EK irányelv 193. cikkétől eltérve Csehország felhatalmazást kap az általános fordított adózási mechanizmusnak 2020. január 1-jétől 2022. június 30-ig az említett irányelv 199c. cikkével összhangban történő alkalmazására.
         
         
            2. cikk
            Ez a határozat a róla szóló értesítés napján lép hatályba.
            Ezt a határozatot 2020. január 1-jétől 2022. június 30-ig kell alkalmazni.
         
         
            3. cikk
            Ennek a határozatnak a Cseh Köztársaság a címzettje.
         
         
            Kelt Brüsszelben, 2019. november 8-án.
            
               
                  a Tanács részéről
               
               
                  az elnök
               
               M. LINTILÄ
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2018/2057 irányelve (2018. december 20.) a közös hozzáadottértékadó-rendszerről szóló 2006/112/EK irányelvnek az általános fordított adózási mechanizmus egy bizonyos értékhatárt meghaladó termékértékesítésekre és szolgáltatásnyújtásokra vonatkozó ideiglenes alkalmazása tekintetében történő módosításáról (HL L 329., 2018.12.27., 3. o.).